दोपहर-शाम को पड़ता दौरा, लड़कियों को ज्यादा खतरा, मां-बाप से मिलने वाली ये बीमारी डॉक्टर नहीं पकड़ पाते
Binge Eating Symptoms Kya Hai,  Understanding Binge Eating Disorder (BED) ‘एपिसोड’ शब्द आपके लिए नया नहीं, टेलीविजन धारावाहिकों ने इसे बहुत पॉपुलर किया है, लेकिन यह शब्द जब खाने की गलत आदतों से जुड़ता है, तो जानिए कितना खतरनाक हो जाता है…
क्या आप जानते हैं बिंज ईटिंग किसे कहते हैं? यह एक तरह का डिसऑर्डर है। जिसमें व्यक्ति अपनी नॉर्मल डाइट से कई गुना ज्यादा खाने लगता है और चाहकर भी खुद को रोक नहीं पाता। उसका पेट तो भर जाता है, लेकिन मन नहीं भरता। भूख न होने के बावजूद वह दिन में कम से कम 4 से 5 बार जी भरकर खाता है। अगर पेरेंट्स को यह डिसऑर्डर है, तो बच्चों के भी उसकी चपेट में आने का खतरा रहता है।
यह डिसऑर्डर आमतौर पर 17 साल की उम्र से शुरू होता है और इससे उस उम्र में कई दिक्कतें हो जाती हैं। इसका खतरा आमतौर पर लड़कियों को ज्यादा होता है और अगर यह डिसऑर्डर माता या पिता में से किसी को रहा है तो इसके बच्चों में ट्रांसफर होने का रिस्क भी बढ़ जाता है। फिलहाल भारत में इस पर ज्यादा चर्चा नहीं होती या रिसर्च नहीं हुई है, इसलिए इस डिसऑर्डर को डॉक्टर भी आसानी से नहीं पकड़ पाते।
दुनियाभर में मानसिक बीमारियों का लेखा-जोखा रखने वाले 'डायग्नोस्टिक एंड स्टैटिस्टिकल मैनुअल ऑफ डिसऑर्डर्स' यानी (DSM) के मुताबिक अगर कोई 3 महीने तक लगातार और हफ्ते में कम से कम एक बार अपनी खुराक से कहीं ज्यादा खाना खाए और खुद पर कंट्रोल नहीं कर सके, तब माना जाता है कि वह बिंज ईटिंग डिसऑर्डर (BED) की चपेट में आ चुका है। जवानी की शुरुआत में यह बीमारी सबसे ज्यादा जकड़ती है।
नई दिल्ली स्थित फोर्टिस हॉस्पिटल, वसंत कुंज में कंसल्टेंट साइकेट्रिस्ट डॉ. जितेंदर जाखड़ बताते हैं कि इस डिसऑर्डर का शिकार व्यक्ति अकेले होने पर या छिप-छिपाकर खाता है। क्योंकि सबके सामने खाने में उसे शर्मिंदगी महसूस होती है। खाने के बाद फिर पछताता भी है और खुद को दोषी भी मानता है। हालात कभी-कभी इतने बिगड़ जाते हैं कि आत्महत्या तक के ख्याल आने लगते हैं।
‘एपिसोड’ शब्द आपके लिए नया नहीं, टेलीविजन धारावाहिकों ने इसे बहुत पॉपुलर किया है, लेकिन यह शब्द जब खाने की गलत आदतों से जुड़ता है, तो जानिए कितना खतरनाक हो जाता है…
कब शुरू होता है 'बिंज ईटिंग एपिसोड'
ऐसे लोगों में किसी दौरे की तरह खाना खाने का जुनून सवार होता है। जिसे डॉक्टर 'बिंज ईटिंग एपिसोड' कहते हैं। जब तनाव, डायटिंग या खुद के बॉडी शेप से जुड़ी कोई निगेटिव फीलिंग, या फिर कोई और मानसिक परेशानी दिलो-दिमाग पर हावी हो जाती है, तब खाने की तलब 'बिंज ईटिंग एपिसोड' में बदल जाती है।
इंटरनेशनल जर्नल ऑफ ईटिंग डिसऑर्डर्स के मुताबिक डिसऑर्डर के शिकार लोग 35 से 40 मिनट तक खा सकते हैं। हर दिन कम से कम 1 बार और अधिकतम 4 बार तक लोग बिंज ईटिंग करते हैं। हफ्ते में वे औसतन 9 बार ऐसी स्थिति का सामना करते हैं। कुछ लोगों को सप्ताह में 17 बार तक इस समस्या का सामना करना पड़ता है।
खाने की यह जुनूनी तलब आमतौर पर दोपहर या शाम को होती है। वीकेंड की बजाए वीकडेज यानी सोमवार से शुक्रवार के बीच ऐसे एपिसोड ज्यादा आते हैं।
आगे बढ़ने से पहले अपने खानपान से जुड़ी आदतों के बारे में अपनी राय भी साझा करते चलें...
परेशानियों के चक्रव्यूह में फंसा देती है यह बीमारी
डॉ. जाखड़ बताते हैं बिंज ईटिंग खुद तो डिसऑर्डर है ही, यह दूसरी मानसिक परेशानियों का लक्षण भी है। जब डिप्रेशन, फ्रस्ट्रेशन, एंग्जाइटी और तनाव ज्यादा बढ़ता है, तो लोग बहुत ज्यादा खाने लगते हैं। जिससे उनका कोलेस्ट्रॉल, डायबिटीज और मोटापा बढ़ने लगता है। वे दूसरी शारीरिक, मानसिक बीमारियों की चपेट में आ जाते हैं। इस तरह, बिंज ईटिंग डिसऑर्डर परेशानियों का चक्रव्यूह खड़ा कर देती है, जिससे निकलना मुश्किल हो जाता है।
साइकेट्रिस्ट बताते हैं कि एनोरेक्सिया नर्वोसा और बुलीमिया नर्वोसा जैसे ईटिंग डिसऑर्डर्स की तुलना में बिंज ईटिंग डिसऑर्डर के मरीज सबसे ज्यादा हैं। लेकिन, इंडिया में अभी इसपर बहुत रिसर्च नहीं हुई है। पहले इसे डिसऑर्डर भी नहीं मानते थे। पिछले 10-12 साल में इसपर काम शुरू हुआ है। अब बिंज ईटिंग से निजात दिलाने के लिए सैंक्टम, आभास और वेदा रिहैब जैसे क्लिनिक इंडिया में खुलने लगे हैं।
लंबे समय तक रिसर्च के बाद 'डायग्नोस्टिक एंड स्टैटिस्टिकल मैनुअल ऑफ डिसऑर्डर्स' (DSM) में बिंज ईटिंग को बीमारी का दर्जा दिया गया...
अब अगर आप सोच रहे हैं कि दावत में तो हर कोई ओवरईटिंग कर लेता है। बुलीमिया के शिकार लोग भी खूब खाना खाते हैं। ऐसे में बिंज ईटिंग डिसऑर्डर इन सबसे अलग कैसे है, तो हम आपको अब बताते हैं ये सब एक-दूसरे से कैसे अलग हैं…
ओवरईटिंग, बुलीमिया और बिंज ईटिंग में अंतर
डॉ. जितेंदर का कहना है कि दोस्तों के साथ पार्टी या फिर तीज-त्योहार पर एक-दो बार ओवरईटिंग करना नॉर्मल है। यह कोई डिसऑर्डर नहीं है।
वहीं, बुलीमिया नर्वोसा में ज्यादा खाना खाने वाले उसके बुरे असर से बचने के लिए तरह-तरह के जतन करते हैं। खाने के बाद तुरंत उल्टी कर देते हैं। मेटाबॉलिज्म को दुरुस्त रखने और खाना पचाने के लिए कई तरह की दवाएं खाने लगते हैं। वजन बढ़ने से रोकने के लिए ज्यादा एक्सरसाइज करने लगते हैं। उपवास रखते हैं, डायटिंग करते हैं। लेकिन, बिंज ईटिंग डिसऑर्डर में जरूरत से ज्यादा खाना खाने वाला व्यक्ति उसके बुरे असर से खुद को बचाने के लिए कुछ नहीं करता।
इन लक्षणों पर ध्यान देकर आप बिंज ईटिंग डिसऑर्डर की पहचान कर सकते हैं...
जवानी खराब कर देता है यह डिसऑर्डर, लड़कियां ज्यादा होती हैं शिकार
देश की 2 से 4 फीसदी आबादी को बिंज ईटिंग डिसऑर्डर है। इस बीमारी की शुरुआत 17 से 25 साल की उम्र में होती है। यह ऐसी उम्र होती है, जब युवाओं में सबसे ज्यादा एनर्जी होती है और वे खुद के साथ ही अपनी फैमिली, करियर और सोसायटी की बेहतरी के लिए सबसे ज्यादा काम आ सकते हैं। लेकिन, इसी उम्र में बिंज ईटिंग से होने वाली बीमारियों का जाल उन्हें हताशा और डिप्रेशन के अंधकार में ढकेल देता है।
बायोमेडिकल जर्नल PMC के मुताबिक इस एज ग्रुप में भी इसका शिकार टीनएज की लड़कियां ज्यादा होती हैं। वे अपनी इमेज को लेकर बहुत ज्यादा अलर्ट रहती हैं। हॉर्मोनल बदलाव के साथ ही सुंदर दिखने का दबाव, करियर और पढ़ाई का स्ट्रेस और फ्रेंड्स से कॉम्पिटिशन उनपर ज्यादा हावी रहता है। लेकिन, उन्हें इस दबाव से निपटना नहीं आता।
ऐसी स्थिति में जब वो ज्यादा तकलीफ महसूस करती हैं, तो उससे बचने के लिए जरूरत से ज्यादा खाना शुरू कर देती हैं। स्ट्रेस से भागने का सबसे आसान तरीका बिंज ईटिंग में नजर आता है। भीतर के खालीपन को भरने और खराब मेंटल हेल्थ से निपटने के लिए फूड का सहारा लिया जाता है।
यहां समझने वाली बात यह है कि आखिर खाने में ही राहत क्यों ढूंढ़ी जाती है। आखिर फूड से ऐसा क्या मिलता है, जो मानसिक परेशानियों के बीच राहत देता है...
साइकेट्रिस्ट डॉ. जितेंदर बताते हैं कि एंग्जाइटी, डिप्रेशन जैसी सिचुएशन में खाना रिवॉर्ड का काम करता है। इसकी 2 वजहें हैं- हार्मोनल और बेसिक जरूरतें।
1– मनपसंद खाना शरीर में डोपामाइन हॉर्मोन का लेवल बढ़ा देता है
दिमाग में डोपामाइन पाथवे होता है, जिसे रिवॉर्ड पाथवे भी कहते हैं। जो चीज जितना ज्यादा तुरंत खुशी देती है, उसकी लत पड़ने की संभावना भी उतनी ही ज्यादा होती है। ऐसे में जब कोई परेशान होता है, तो वह मनपसंद चीजें खाकर अपने अंदर के तनाव को शांत कर खुश होता है। इसीलिए मीठी चीजें और मनपसंद खाना खाते ही बॉडी में तुरंत डोपामाइन हॉर्मोन रिलीज होता है। जिससे उसे खुशी मिलती है।
ऐसे में छोटी से छोटी परेशानी भी खाना खाने की तलब बढ़ाने लगती है। और जैसे ही डोपामाइन हॉर्मोन का स्तर बढ़ता है, हमारे अंदर पैदा हुआ स्ट्रेस चाहे कुछ समय के लिए ही या तो उड़ जाता है या गायब हो जाता है।
2– शरीर की बेसिक जरूरत बन जाती है डिसऑर्डर की वजह
बॉडी की बेसिक बायोलॉजिकल नीड्स में खाना, पानी और सेक्स शामिल है। इनसे शरीर की कई जरूरतें पूरी हो जाती हैं। जब भी हम किसी क्राइसिस में होते हैं, तो सर्वाइवल के लिए सबसे पहले बेसिक जरूरतों की तरफ झुकते हैं। इसीलिए परेशान होने पर कुछ खाने की जरूरत ज्यादा महसूस होती है। जो बाद में डिसऑर्डर में तब्दील हो जाती है।
बीमारी भले खाने से जुड़ी हो, लेकिन इसका मतलब यह नहीं कि ज्यादा खाने वाला हर व्यक्ति इस डिसऑर्डर का शिकार है...
बिंज ईटिंग का असर देर से दिखाई देता है, फिजिकल-मेंटल और इमोशनल हेल्थ हो जाती है खराब
बिंज ईटिंग को इसलिए गंभीरता से लिया जाता है, क्योंकि आमतौर पर इसके असर तुरंत नहीं दिखते। लोग खाने पर कंट्रोल खो देते हैं और नुकसान 1 से 2 महीने बाद नजर आता है। उनकी अपनी लापरवाही उनके अपने शरीर के साथ जुल्म हो जाती है।
लगातार बेहिसाब खाते रहने से पाचन तंत्र बिगड़ने लगता है। बॉडी को हेल्दी रखने वाला अंदरूनी सिस्टम बैलेंस खोने लगता है। शरीर से टॉक्सिन्स बाहर निकलने की क्षमता कम होने लगती है। फिजिकल, मेंटल, इमोशनल हेल्थ के साथ ही रिश्तों पर भी इसका बुरा असर पड़ता है।
मोटापे के शिकार 50 फीसदी लोगों को यह डिसऑर्डर
जर्नल बायोलॉजिकल साइकेट्री के मुताबिक मोटापे के शिकार 50 फीसदी लोगों को बिंज ईटिंग डिसऑर्डर है। बार-बार खाने की लत से बॉडी का कैलोरी इनटेक बढ़ता है। वजन तेजी से बढ़ता है। मोटापा बेकाबू होता है। जिसकी वजह से दिल की कई बीमारियों, स्ट्रोक, कैंसर का खतरा बढ़ जाता है।
जर्नल PMC की कई रिपोर्ट बताती हैं कि बिंज ईटिंग डिसऑर्डर के कारण शरीर के ग्लूकोज का मेटाबॉलिज्म गड़बड़ हो जाता है। ऐसे में मोटापे के शिकार बराबर वजन के दो लोगों में बिंज ईटर को टाइप-2 डायबिटीज का रिस्क ज्यादा रहता है।
कई बीमारियों को न्यौता देता है बिंज ईटर
बिंज ईटिंग डिसऑर्डर नीम चढ़े करेले जैसा है। यह बीमारी अकेले नहीं, कई गंभीर मानसिक बीमारियों को भी साथ लाती है। जिनमें मूड डिसऑर्डर और एंग्जाइटी डिसऑर्डर सबसे कॉमन हैं।
नींद से जुड़ी परेशानियां शुरू हो जाती हैं, जिससे मरीज चैन से सो तक नहीं पाता। बाईपोलर डिसऑर्डर और हाइपरटेंशन हो जाता है। अर्थराइटिस से लेकर शरीर के कई हिस्सों में दर्द रहता है। अस्थमा और 'इरिटेबल बॉउल सिंड्रोम' भी हो सकता है।
महिलाओं के लिए घातक, प्रेग्नेंसी पर पड़ता है बुरा असर
महिलाओं के लिए बिंज ईटिंग डिसऑर्डर और भी खतरनाक है। उनकी फर्टिलिटी से जुड़ी समस्याएं कई गुना बढ़ जाती हैं। 'पॉलीसिस्टिक ओवरी सिंड्रोम' जकड़ लेता है, जिससे ओवरी में गांठें बन सकती हैं और कंसीव करने या प्रेग्नेंसी में मुश्किलें आती हैं। पीरियड्स भी पेनफुल हो जाते हैं।
इलाज न हो तो जिंदगीभर की मुसीबत बनती है यह बीमारी
WHO के मुताबिक अगर समय पर इलाज न शुरू हो, तो लोगों को जिंदगी भर इस बीमारी से जूझना पड़ सकता है। लेकिन, इस बीमारी का पता लगा पाना मुश्किल है। इसलिए आमतौर पर स्वास्थ्य केंद्रों और अस्पतालों में मौजूद जनरल फिजिशियन इसे जल्दी डायग्नोस नहीं कर पाते। वहीं, मरीज को पता ही नहीं होता कि वह बीमार है। शर्म व संकोच के कारण अपनी हालत के बारे में वह किसी को बता भी नहीं पाता।
‘इंडियन जर्नल आफ साइकोलॉजिकल मेडिसिन’ के मुताबिक पश्चिमी देशों की तुलना में भारत की सोसायटी और कल्चर काफी अलग है। यहां पश्चिमी देशों की तरह बॉडी फैट और बॉडी शेप को उतनी गंभीरता से नहीं लिया जाता। इसलिए बिंज ईटिंग जैसे डिसऑर्डर्स की तरफ ज्यादा ध्यान भी नहीं दिया जाता। ऐसे में मरीज की परेशानी बढ़ती जाती है।
एक्सपर्ट से समझें आखिर कौन से कारण इस मानसिक समस्या की वजह बन सकते हैं...
एक से दूसरी पीढ़ी को ट्रांसफर होती है बीमारी
वर्जीनिया इंस्टीट्यूट फॉर साइकेट्रिक एंड बिहेवियरल जेनेटिक्स के मुताबिक बिंज ईटिंग डिसऑर्डर एक पीढ़ी से दूसरी पीढ़ी तक पहुंचता है। FTO, DRD2 और BDNF जैसे जींस का संबंध इस बीमारी से पाया गया है। पेरेंट्स में मूड डिसऑर्डर, नशे की लत हो तो बच्चों में भी इसका खतरा बढ़ जाता है।
परिवार में झगड़े का माहौल और पेरेंट्स की तरफ से बच्चों पर परफेक्ट होने का दबाव भी बच्चों को इस बीमारी में जकड़ लेता है। अगर प्रेग्नेंसी के दौरान महिलाएं वजन बढ़ने पर ज्यादा परेशान हो जाती हैं, तो उनके बच्चे तक यह बीमारी ट्रांसफर हो सकती है।
डायटिंग बन सकती है डिसऑर्डर की वजह
इसके मरीजों के दिमाग की बनावट में भी बदलाव पाए गए हैं, जिसके कारण वे खाना देखकर खुद पर कंट्रोल नहीं कर पाते। यूनिवर्सिटी ऑफ ओस्लो के इंस्टिट्यूट ऑफ साइकेट्री के मुताबिक वजन घटाने के लिए सर्जरी की डिमांड करने वाले 25 से 50 फीसदी लोगों में बिंज ईटिंग डिसऑर्डर के लक्षण पाए जाते हैं। ज्यादा वजन इस बीमारी की वजह से और उसके असर दोनों से हो सकता है।
अपने शरीर से नाखुश रहने और बेवजह डायटिंग करने वालों को भी यह बीमारी जकड़ सकती है। BED से जूझ रहे 80 फीसदी लोग पहले से किसी फोबिया या फिर दूसरे साइकोलॉजिकल डिसऑर्डर के शिकंजे में होते हैं।
तकलीफदेह घटनाओं से भी बढ़ता है बीमारी का खतरा
इटली स्थित यूनिवर्सिटी ऑफ पडोवा के डिपार्टमेंट ऑफ न्यूरोसाइंसेज की रिसर्च बताती है कि तकलीफदेह घटनाएं इस डिसऑर्डर की वजह बन सकती हैं। बचपन में हुआ उत्पीड़न, मोटापे का मजाक, किसी फैमिली मेंबर की मौत, एक्सिडेंट, पेरेंट्स में तलाक जैसे कारण इसका खतरा बढ़ा सकते हैं।
ट्रिगर पॉइंट पता कर शुरू होता है इलाज
डॉ. जितेंदर बताते हैं कि पहले पता लगाया जाता है कि किस सिचुएशन में मरीज बिंज ईटिंग करता है। जब वह अकेला हो, जब उसे गुस्सा आए या फिर जब इमोशंस को कंट्रोल कर पाना उसके लिए मुश्किल हो। बोरियत या दुख भी बिंज ईटिंग डिसऑर्डर को ट्रिगर करते हैं। बिंज ईटिंग से जुड़े और मेंटल डिसऑर्डर भी हो सकते हैं। इसके लिए थेरेपी और दवाएं दी जाती हैं।
बिंज ईटिंग डिसऑर्डर से खुद को बचाने के लिए ये टिप्स आजमाएं...
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।